Ferid Murad
Ferid Murad er en amerikansk læge. I 1998 modtog han sammen med de amerikanske farmakologer Robert Furchgott og Louis Ignarro nobelprisen i fysiologi/medicin for sin udforskning af nitrogenoxids fysiologiske rolle.
Ferid Murad har udført omfattende forskning inden for virkningen af lægemidlet nitroglycerin. Han opdagede i 1977, at nitroglycerin og lignende blodkarudvidende lægemidler fraspalter nitrogenoxid, der som signalstof medvirker til afslapning af pulsårernes muskulatur. Han var således den første, som påviste, at en luftart kan være signalstof.
Ferid Murad var fra 1975 professor i farmakologi ved flere amerikanske universiteter, senest fra 1988 i Chicago, og farmakologisk direktør i medicinalfirmaet Abbott Laboratories 1990-1992.